KLASA: 034-05/24-01/4

URBROJ: 711-02-02/05-2025-02

Zagreb, 22. siječnja 2025.

**FILIP ZORIČIĆ**

**gradonačelnik Grada Pule**

**Predmet: mišljenje na zahtjev obveznika Filipa Zoričića**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 7. siječnja 2025. otvorilo predmet povodom zahtjeva za davanjem mišljenja koji je podnio obveznik Filip Zoričić, gradonačelnik Grada Pule.

U podnesenom zahtjevu obveznik je naveo da je Gradsko vijeće Grada Pule - Pola donijelo Odluku o uvjetima, kriterijima i postupku za sufinanciranje Programa obnove pročelja građevina na području Grada Pule („Službene novine - Bollettino ufficiale Pula-Pola“, broj 23/21., 17/23.) kojom se uređuje način financiranja, očuvanje i obnova građevina na području zaštićene kulturno-povijesne cjeline Grada Pule, odnosno onih građevina od važnosti za očuvanje povijesnog i arhitektonskog identiteta Grada te da je cilj navedene odluke sufinanciranjem radova obnove građevina iz gradskog proračuna omogućiti građanima lakše financiranje obnove, a Grad Pula - Pola pritom sufinancira do 70% ukupnih ulaganja. Također je naveo da navedena Odluka ne zadrži odredbe može li se prijaviti obveznik Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI) već samo odredbu „Prijavu za sufinanciranje može podnijeti upravitelj zgrade, a u slučaju da zgrada nema upravitelja vlasnik ili opunomoćenik suvlasnika temeljem punomoći ovjerene kod javnog bilježnika.”, a člankom 14. predmetne Odluke je propisano da podnositelj prijave nakon dostave ugovora o izvođenju radova te druge dokumentacije, s Gradom Pulom sklapa ugovor o sufinanciranju radova obnove građevine.

U nastavku je obveznik naveo da je zamjenik gradonačelnika Grada Pule Bruno Cergnul podnio Gradu prijavu za obnovu građevine, čiji je on većinski vlasnik te da je povjerenstvo utvrdilo da ispunjava sve uvjete.

Obveznik je dalje istaknuo da su on i zamjenik gradonačelnika obveznici primjene ZSSI-a, da je člankom 7. toga Zakona propisano što se smatra zabranjenim djelovanjem obveznika, da gradonačelnik Grada Pule po obradi prijave za sufinanciranje pročelja građevina na području Grada Pule zastupa isti kao njen zakonski zastupnik, odnosno da potpisuje ugovor o sufinanciranju radova obnove građevine, da gradonačelnik Grada Pule u obnašanju javne dužnosti mora postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene dužnosti te povjerenje građana, da gradonačelnik Grada Pule ne smije na drugi način koristiti položaj obveznika utjecanjem na odluku tijela javne vlasti ili osoba koje su u njima zaposlene kako bi postigao osobni probitak ili probitak povezane osobe, neku povlasticu ili pravo, sklopiti pravni posao ili na drugi način interesno pogodovali sebi ili drugoj povezanoj osobi, da je gradonačelnik Grada Pule kao obveznik ZSSI-a dužan deklarirati potencijalni sukob interesa i razriješiti ga tako da zaštiti javni interes te da se gradonačelnik Grada Pule mora izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Obveznik je naposljetku zatražio mšljenje Povjerenstva u odnosu na sljedeća pitanja:

1) Može li se zamjenik gradonačelnika Grada Pule kao obveznik ZSSI-a prijaviti za sufinanciranje radova obnove građevine temeljem spomenute Odluke ako se sufinanciranje (plaćanje) radova vrši iz proračuna Grada Pule?

2) Može li zamjenik gradonačelnika Grada Pule kao obveznik ZSSI-a sklopiti s Gradom Pulom Ugovor o sufinanciranju radova obnove građevine uzevši u obzir da se radovi sufinanciraju iz gradskog proračuna?

3) Može li gradonačelnik Grada Pule sklopiti Ugovor o sufinanciranju radova obnove građevine u ime Grada Pule, ako je pritom druga ugovorna strana zamjenik gradonačelnika, odnosno obveznik ZSSI-a?

Obveznik je svom zahtjevu za davanje mišljenja priložio Odluku o uvjetima, kriterijima i postupku za sufinanciranje Programa obnove pročelja građevina na području Grada Pule iz koje proizlazi sljedeće:

Člankom 3. stavkom 1. propisano je da pravo na sufinanciranje iz Programa, korisnik može ostvariti za građevine, stambene i stambeno-poslovne namjene na kojima su vidljiva oštećenja i tragovi propadanja, za sljedeće aktivnosti:

- obnova pročelja koja se obavezno provodi za ulično pročelje i postrana pročelja vidljiva s ulice, odnosno oba ulična pročelja kod uglovnih zgrada,

- obnova samo bočnih i/ili dvorišnih pročelja građevina u Zonama prioriteta pod uvjetom da se radi o značajnijim površinama istih, vidljivih sa javnih površina, a u slučaju kada su ulična pročelja već obnovljena i u dobrom stanju,

- cjelovita obnova i/ili zamjena postojeće stolarije na svim uličnim pročeljima i postranim pročeljima vidljivim s ulice, ukoliko se provodi kao samostalni zahvat, pročelje mora biti već obnovljeno i/ili neoštećeno.

Člankom 5. je propisano da postupak realizacije Programa obnove obuhvaća:

- provođenje Javnog poziva,

- utvrđivanje prijava koje ispunjavaju uvjete Javnog poziva,

- sklapanje Ugovora s odabranim korisnicima za provođenje i realizaciju sufinanciranih radova obnove,

- isplatu sredstava.

Člankom 6. stavkom 1. je propisano da odluku o raspisivanju Javnog poziva za dostavu prijava za sufinanciranje Programa obnove donosi Gradonačelnik na prijedlog Upravnog odjela koji provodi program obnove.

Prema članku 8. prijavu za sufinanciranje može podnijeti upravitelj zgrade, a u slučaju da zgrada nema upravitelja vlasnik ili opunomoćenik suvlasnika temeljem punomoći ovjerene kod javnog bilježnika.

Prema članku 11. stavku 1. prijave za dodjelu nepovratnih sredstava za sufinanciranje Programa obnove obrađuje Upravnog odjela koji provodi program obnove.

Prema članku 14. podnositelj prijave nakon dostave Ugovora o izvođenju radova te druge dokumentacije iz članka 12. iste Odluke, s Gradom sklapa Ugovor o sufinanciranju radova obnove građevine kojim se definiraju predmeti sufinanciranja od strane Grada, način plaćanja, kao i ostala prava i obveze ugovornih strana. Grad sufinancira opravdane troškove ulaganja u prijavljeni zahvat obnove do iznosa sufinanciranja određenog Ugovorom, a ostatak troškova po pojedinoj prijavi snosi Ugovorom definiran korisnik sredstava sufinanciranja.

Povodom navedenog zahtjeva obveznika, Povjerenstvo, u sastavu Aleksandre Jozić-Ileković, kao predsjednice Povjerenstva, Ines Pavlačić, Igora Lukača, Nike Nodilo Lakoš i Ane Poljak, kao članova Povjerenstva, je na temelju članka 32. stavka 1. podstavka 3. ZSSI-a na 69. sjednici održanoj 22. siječnja 2025. obvezniku dalo mišljenje kako slijedi.

Člankom 8. stavcima 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istoga članka ZSSI-a propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes: a) s njim povezanih osoba, b) poslodavaca kod kojih je bio u radnom odnosu u posljednje dvije godine prije stupanja na dužnost.

Člankom 20. stavkom 1. ZSSI-a propisano je da poslovni subjekt u kojem obveznik ima 5% ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Slijedom svega navedenog, nema zapreke da se zamjenik gradonačelnika Grada Pule, pod jednakim uvjetima kao i ostali vlasnici nekretnina, prijavi na javni poziv Grada Pule za sufinanciranje radova obnove građevine čiji je, prema navodima iz zahtjeva, navedeni obveznik ZSSI-a većinski vlasnik i to ako se u konkretnom slučaju ne radi o prijavi poslovnog subjekta u kojem bi isti obveznik ZSSI-a imao 5% ili više udjela u vlasništvu.

Nadalje, u provedbi predmetnog javnog poziva zamjenik gradonačelnika Grada Pule dužan je deklarirati članovima Gradskog vijeća Grada Pule okolnost da se prijavio na isti javni poziv te istu okolnost deklarirati i na službenoj internetskoj stranici Grada Pule.

 Zamjenik gradonačelnika Grada Pule koji u postupku po raspisanom javnom pozivu sudjeluje kao prijavitelj dužan je izuzeti se od svakog, pa i posrednog sudjelovanja u provođenju postupka po predmetnom javnom pozivu, a osobito od neposrednog ili posrednog utjecaja na odlučivanje u postupku provedbe javnog poziva, kako u fazi pregleda i obrade zaprimljenih prijava te sklapanja Ugovora o sufinanciranju radova obnove građevine, tako i u fazi kontrole izvršenja navedenog Ugovora, imajući u vidu da suprotno postupanje predstavljalo povredu odredbi ZSSI-a.

Povjerenstvo napominje da nema zapreke da gradonačelnik Grada Pule sa zamjenikom gradonačelnika Grada Pule sklopi Ugovor o sufinanciranju radova obnove građevine pod jednakim uvjetima kao i s drugim podnositeljima prijava ako prijava zamjenika gradonačelnika Grada Pule udovolji svim uvjetima javnog poziva te postupak po javnom pozivu bude proveden uz potpuno izuzimanje zamjenika gradonačelnika iz navedenog postupka.

Zaključno, Povjerenstvo ukazuje obvezniku Filipu Zoričiću da je, ako se u njegovom poduzimanju radnji u vezi s predmetnim javnim pozivom pojave okolnosti koje se mogu definirati kao potencijalni sukob interesa s obzirom na osobe prijavljene na javni poziv, dužan deklarirati ga na odgovarajući način i razriješiti tako da zaštiti javni interes. U pravilu, obveznik će se u tom slučaju izuzeti od poduzimanja predmetnih radnji te pravo na njihovo poduzimanje delegirati na drugu osobu, a kako je to propisano u citiranom članku 9. ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Filip Zoričić, elektroničkom poštom
2. Objava na internetskoj stranici Povjerenstva
3. Pismohrana